《瓮圃新霁》
元代·方回

小园秋霁胜春晖，雨过林端叶未稀。
红锦芙蓉应万萼，雪衣蝴蝶忽双飞。
刀耕旧业聊从俗，瓮汲余生永息机。
天与华腴慰萧寂，可无佳句答烟霏。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。